ออมสินลดอำนาจสินเชื่อสาขา
ชาติชายเตรียมรื้อระบบปล่อยกู้ออมสินลดอำนาจอนุมัติสินเชื่อผู้จัดการสาขา
2 มิ.ย. 2558

ชาติชายเตรียมรื้อระบบปล่อยกู้ออมสินลดอำนาจอนุมัติสินเชื่อผู้จัดการสาขา
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ขณะนี้เตรียมที่จะปรับปรุงระบบการบริหารความเสี่ยงของธนาคารใหม่ เพื่อให้การอนุมัติสินเชื่อเป็นระบบเดียวกับธนาคารพาณิชย์ เพื่อรองรับการเข้ามาตรวจสอบของธนาคารแห่งประเทศไทย (ธปท.) ที่จะเป็นผู้ตรวจสอบธนาคารเฉพาะกิจของรัฐ (ธนาคารรัฐ) ตามคำสั่งของกระทรวงการคลัง
นายชาติชาย กล่าวว่า ระบบการปล่อยสินเชื่อในปัจจุบันมีการกระจายอำนาจให้ผู้จัดการสาขามากเกินไป ตัวอย่างเช่น ผู้จัดการสาขา 1 คน สามารถอนุมัติสินเชื่อได้ 40 ราย รายละไม่เกิน 5 ล้านบาท รวมเป็นวงเงิน 20 ล้านบาท อำนาจการปล่อยสินเชื่อกระจายอยู่ในต่างจังหวัด หากมีการปล่อยกู้อย่างไม่รัดกุม ไม่ทำตามกติกา อาจจะกลายเป็นหนี้เสียในอนาคตได้ 
“สิ่งที่เราจะแก้คือกระบวนการอนุมัติเงินกู้ให้เข้มงวดขึ้น ซึ่งแน่นอนว่าผมจะต้องถูกโจมตีที่ไปลดอำนาจของผู้จัดการสาขา ถ้าไม่ทำวันนี้ก็ต้องทำวันหน้า หาก ธปท.เข้ามาตรวจสอบจะถูกสั่งให้มีการแก้ไขแน่นอน เมื่อรู้ล่วงหน้าก็ควรปรับปรุงเสียก่อน” ผู้อำนวยการออมสิน กล่าว
นอกจากนี้ การปล่อยสินเชื่อให้กับธุรกิจเอสเอ็มอีในต่างจังหวัดก็จะเปลี่ยนวิธีให้ทางสภาหอการค้า สภาอุตสาหกรรมจังหวัด ร่วมกันคัดเลือกอุตสาหกรรมเป้าหมาย ที่จังหวัดให้การสนับสนุนนำเสนอขึ้นมาธนาคารจะให้การสนับสนุนด้านการเงิน โดยให้เงินกู้ดอกเบี้ยพิเศษซึ่งจะเป็นการปล่อยกู้เพื่อช่วยปรับโครงสร้างการผลิตด้วย
สำหรับสินเชื่อที่ดำเนินการตามนโยบายรัฐนั้น จะแยกบัญชีออกมาให้ชัดเจนเพื่อให้รู้ว่าผลการดำเนินงานที่ธนาคารทำได้เป็นอย่างไร
“ทุกอย่างที่ออกมาจะค่อยๆ เปลี่ยนไปให้ธนาคารดีขึ้น สิ่งที่ต้องทำคือการวางระบบธนาคาร ปรับพื้นฐานให้เข้มแข็งและเดินหน้าต่อไปได้ ผมมีวาระ 4 ปี ซึ่งเวลาผ่านไปเร็วต้องรีบทำงานให้เสร็จ เป้าหมายของผมคือต้องตอบสนองนโยบายรัฐบาล สร้างภาพลักษณ์ธนาคารให้ดูดีและทันสมัย” นายชาติชาย กล่าว
สำหรับการเป็นธนาคารสำหรับประชาชนนั้น ก็จะให้ความสำคัญกับการออมให้มากขึ้น กระตุ้นให้คนรักการออม ไม่ใช่จะปล่อยกู้อย่างเดียว ซึ่งจะทำให้คนไทยมีภูมิคุ้มกันทางการเงิน รู้จักความเสี่ยงรู้จักเปรียบเทียบต้นทุน เป็นการช่วยให้ไม่ถูกเอาเปรียบ